Boerewors-kampioen gekroonChampionship Boerewors Die wenner in die 2015 Championship Boerewors-kompetisie is Dinsdagmiddag in Kaapstad aangewys. Ná ŉ landswye soektog het George Baloyi (52) van Soshanguve in Gauteng met dié gesogte titel weggestap. Sy resep sal nou vir Championship Boerewors in al die Shoprite, Checkers en Checkers Hyper-winkels gebruik word. Die maatskappy het in ŉ verklaring gesê hy het in sy vorige finansiële jaar (wat op 30 Junie 2015 tot ŉ einde gekom het) 8 220 km Championship-boerewors in sy winkels verkoop – dit is die afstand tussen Kaapstad en Mumbai (Indië). Die ander twee Championship Boerewors-finaliste, soos deur die publiek aangewys, was Phina Maimela (37) van Lydenburg, Mpumalanga en Ayanda Dyanse (28) van Humansdorp in die Oos-Kaap. Baloyi se naam is vanmiddag deur die bekende persoonlikhede Marc Lottering, Corné Krige en Tol Ass Mo bekend gemaak. Die weer het hulle planne omvergegooi om die wenner tydens ŉ valskermsprong bekend te maak. Hulle het egter R100 000 vir liefdadigheid ingesamel en selfs die rugbylegende Naas Botha het die wenner op Twitter ondersteun. Dit is Baloyi se vyfde inskrywing in die kompetisie, maar die eerste keer wat hy tot die finaal deurgedring het. Hy het 25 jaar gelede begin om boerewors te maak toe hy by ŉ slaghuis in Pretoria gewerk het. “Ek was baie bly toe die naam genoem is en hulle sê ‘George’, want ek is vandag die enigste George hier! Ek het vyf verskillende resepte gemaak en my vriende en familie gevra om dit te proe – hulle het almal gesê hierdie een is die wenner.” Baloyi wen onder andere ŉ Hilux 2.7 dubbelkajuit-bakkie. Sy resep sal van 18 September landswyd verkoop word – net betyds vir Nasionale Braaidag tydens Erfenisdag op 24 September. Beste wors?? #SAsNo1 @CheckersSA …nou gaan ons wors braai! https://t.co/VXHTfqdbXn — Naas Botha (@NaasBotha10) September 13, 2015